b'\n_START_ARTICLE_\nSlovenska popevka 2000\n_START_PARAGRAPH_\nSlovenska popevka 2000 je potekala 10. junija na Ljubljanskem gradu v organizaciji RTV Slovenija v sodelovanju z Mestno ob\xc4\x8dino Ljubljana in Festivalom Ljubljana. Prireditev je vodila Bla\xc5\xbeka M\xc3\xbcller Pograjc. Na njej se je predstavilo 16 pesmi: 8 mese\xc4\x8dnih zmagovalcev Oriona in 8, ki jih je izbrala strokovna komisija._NEWLINE_V spremljevalnem programu so nastopili Rok Golob in Katrinas, ki so ob\xc4\x8dinstvo z orkestrom Iuventas ogrevale \xc5\xbee pred za\xc4\x8detkom tekmovalnega dela, plesna \xc5\xa1ola Ur\xc5\xa1ka, vsi tekmovalci pa so skupaj zapeli skladbo Oda 2000 (avtorjev Adija Smolarja in Ota Pestnerja), ki je bila napisana posebej za to prilo\xc5\xbenost._NEWLINE_To je bila zadnja Popevka, pri kateri je sodeloval Slavko Hren, ki je nad njo kot scenarist, urednik in re\xc5\xbeiser bdel 3 leta. To je bila tudi zadnja Popevka, pri kateri je izbiranje finalistov potekalo preko oddaje Orion. Z letom 2001 je Orion postal povsem samostojen festival, namenjen predvsem mladim izvajalcem in debitantom.'